Id-Deputat Nazzjonalista u l-Kelliem ta' Bernard Grech għall-Ekonomija, Kristy Debono qalet li l-banek lokali qed jikkrollaw. Dan qalitu waqt il-programm XTRA tal-ġurnalist b'esperjenza Saviour Balzan fuq l-istazzjon nazzjonali: "Il-banek qed jikkrollaw." Din id-dikjarazzjoni ta' Kristy Debono ġiet f'inqas minn ġimgħa wara li bank lokali, il-Bank of Valletta ħabbar li matul it-tielet kwart ta' din is-sena, irreġistra profitt qabel it-taxxa ta' aktar minn għoxrin miljun ewro. Din kienet żieda ta' kważi ta' sitt miljun ewro meta mqabbel mal-istess perjodu s-sena l-oħra. Saħansitra, il-Kap Eżekuttiv tal-BOV Rick Hunkin qal kif dawn iċ-ċifri juru li kull ma jmur il-proċess ta' rkupru li għaddej minnu pajjiżna huwa pożittiv. Ma' Hunkin, tkellem bl-istess sentiment, iċ-Chairman tal-BOV Gordin Cordina. Intant il-Kummissjoni Ewropea nnutat ukoll li Malta kellha depożiti rekord fil-banek waqt pandemija. Fil-fatt sal-aħħar ta' Settembru li għadda, id-depożiti tal-familji Maltin u Għawdxin fost oħrajn, qabżu l-ħmistax-il biljun ewro.